## Pravilnik o provedbi Uredbe Komisije (EU) br. 216/2008 Europskog parlamenta i Vijeća o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) 1592/2002 i Direktive 2004/36/EZ

### NN 114/2013 (12.9.2013.), Pravilnik o provedbi Uredbe Komisije (EU) br. 216/2008 Europskog parlamenta i Vijeća o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) 1592/2002 i Direktive 2004/36/EZ

MINISTARSTVO POMORSTVA, PROMETA I INFRASTRUKTURE

2483

Na temelju članka 149. Zakona o zračnom prometu (»Narodne novine«, broj 69/09, 84/11 i 54/13) ministar pomorstva, prometa i infrastrukture, donosi

PRAVILNIK

O PROVEDBI UREDBE (EZ) BR. 216/2008 EUROPSKOG PARLAMENTA I VIJEĆA O ZAJEDNIČKIM PRAVILIMA U PODRUČJU CIVILNOG ZRAKOPLOVSTVA I OSNIVANJU EUROPSKE AGENCIJE ZA SIGURNOST ZRAČNOG PROMETA I STAVLJANJU IZVAN SNAGE DIREKTIVE VIJEĆA 91/670/EEZ, UREDBE (EZ) BR. 1592/2002 I DIREKTIVE 2004/36/EZ

Usklađenost s pravnim aktima Europske unije

Članak 1.

Ovim se Pravilnikom utvrđuju nadležna tijela i njihove ovlasti za provedbu Uredbe (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (u daljnjem tekstu: Uredba).

Nadležna tijela

Članak 2.

(1) Radi provedbe Uredbe (EZ) 216/2008 i ovoga Pravilnika ministarstvo nadležno za poslove civilnog zračnog prometa (u daljnjem tekstu: Ministarstvo) obavlja sljedeće poslove:

1. donosi odluku o izuzeću od primjene odredaba Uredbe, u skladu s odredbama članka 4. stavka 3.b Uredbe,

2. sudjeluje u razmjeni informacija, u skladu s odredbama članka 10. stavka 4. Uredbe.

(2) Radi provedbe Uredbe i ovoga Pravilnika Hrvatska agencija za civilno zrakoplovstvo obavlja sljedeće poslove:

1. provodi nadzor i poduzima potrebne mjere, u skladu s odredbama članka 10. stavka 2. Uredbe,

2. sudjeluje u razmjeni informacija, u skladu s odredbama članka 10. stavka 4. Uredbe,

3. pokreće, putem Ministarstva, postupak radi utvrđivanja ispravnosti certifikata u skladu s Uredbom i njezinim provedbenim pravilima, u skladu s odredbama članka 11. stavka 2. Uredbe,

4. poduzima žurne mjere u slučaju pojave sigurnosnog problema, u skladu s odredbom članka 14. stavka 1 Uredbe,

5. odobrava izuzeća od ispunjenja bitnih zahtjeva, u skladu s odredbom članka 14. stavka 4. Uredbe,

6. odobrava odstupanje od provedbenih pravila za provedbu Uredbe i o toj namjeri obavještava Ministarstvo, EASA-u i Europsku komisiju, u skladu s odredbama članka 14. stavka 6. Uredbe,

7. podnosi zahtjev EASA-i za certificiranje organizacija za proizvodnju koje se nalaze na teritoriju Republike Hrvatske, u skladu s odredbama članka 20. stavka 2. točke (b) podtočke (ii) Uredbe,

8. podnosi zahtjev EASA-i za certificiranje uređaja za osposobljavanje koji simuliraju let koji se nalaze na teritoriju Republike Hrvatske, u skladu s odredbama članka 21. stavka 2. točke (b) podtočke (ii) Uredbe,

9. odobrava pojedinačne sheme ograničenja vremena trajanja leta, u skladu s odredbama članka 22. stavka 2. Uredbe.

Stupanje na snagu

Članak 3.

(1) Ovaj Pravilnik stupa na snagu osmoga dana od dana objave u »Narodnim novinama«.

(2) Danom stupanja na snagu ovoga Pravilnika prestaje važiti Pravilnik o zajedničkim pravilima u području civilnog zrakoplovstva i nadležnostima Europske agencije za sigurnost zračnog prometa (»Narodne novine«, broj 124/09 i 84/10).

Klasa: 011-01/13-01/145

Urbroj: 530-06-1-1-13-6

Zagreb, 6. rujna 2013.

Ministar pomorstva,

prometa i infrastrukture

dr. sc. Siniša Hajdaš Dončić, v. r.

Pravilnik, NN 114/2013-2483